钦定古今图书集成/明伦汇编/官常典/第735卷 > 也儿吉尼
## 钦定古今图书集成/明伦汇编/官常典/第735卷 > 也儿吉尼

按《广西通志》：“也儿吉尼，字尚文，唐兀氏人。至正间，授
广西行中书省平章政事，兼肃政廉访使。时红巾扰
攘，贼入湘南，岭表震动，公议建筑城池，以扼险要。遂
捐俸于官，贸易海盐，积以岁月，息倍至万。经制之费，
皆出于此。四年而克终事，民忘劳焉。也儿吉尼善结
众心，一时骁将材士多归之，故保有境土二十馀年。”
洪武元年，总兵杨璟取广西，也儿吉尼坚守不下。后
城破被执，送京师，不屈，死之。郡人感其恩，立庙祀之。